Intellektuaalne omand
Intellektuaalne omand (ka intellektuaalomand ja intellektuaalne vara – REÕS § 23) on iseseisvad õigused riigi õigussüsteemis, mis on seotud inimese intellektuaalse tegevuse tulemuste loomise ning kasutamisega ja sellega seotud investeeringutega. Majandusteadusliku terminina tähistab intellektuaalne omand vara ettevõtte bilansis (immateriaalsed põhivarad) jms. Tavakeeles kasutatakse mõnikord tähenduses, et luuletus, artikkel, romaan, maal, laul jms. on autori intellektuaalne omand. Eesti Keele Instituut hindas Patendiameti 2023. aasta sõnavõistlusel intellektuaalomandile pakutud vastetest tabavaimaks taipvara, mis "sobitub hästi kasutamiseks ametlikesse tekstidesse, kuuludes mõtteliselt taoliste sõnade hulka nagu "tarkvara", "kinnisvara", "loodusvara" jne".